Var utilfreds med betjenten og gik til angreb

Ved du noget? Mail til 1224@eb.dk eller sms til 1224 (alm. takst)

En 21-årig kvinde fra Esbjerg blev så utilfreds med politiets indsats, at hun stødte sit knæ ind i skridtet på en betjent.

Episoden fandt sted tidligt søndag morgen ved fem-tiden efter at der var opstået tumultagtige scener i Skolegade i Esbjerg mellem to mænd.

De to mænd var kommet op at slås og en patrulje nåede frem til de to kamphaner.

Netop som om alt syntes at være faldet til ro blandede den 21-årige kvinde sig i konflikten. Hun gik til angreb på betjenten og stødte sit knæ ind i betjentens skridt.

Kvinden blev herefter anholdt og hun er nu sigtet for vold mod en tjenestemand.

- Kvinden blev anholdt og taget med på stationen. Hun er blevet sigtet, afhørt og løsladt igen. Jeg kender ikke den nøjagtige grund til, at hun blev utilfreds med den ene betjent, oplyser vagtchef Bjørn Pedersen til Ekstra Bladet.

Komplet tåbeligt

Kvinden var ifølge vagtchefen lettere påvirket.

- Det er jo komplet tåbeligt at gøre sådan noget. Folk er ofte ikke klar over, hvor alvorligt det er at blive dømt for vold mod en tjenestemand. Dels er der selve straffen. Men hertil skal så lægges, at det kommer til at stå på ens straffeattest i meget lang tid. Et øjebliks ubetænksomhed kan på den måde få stor betydning for, hvilke jobs man kan få i fremtiden, siger vagtchefen til Ekstra Bladet.

Betjenten er ikke kommet noget til.